Žitňanská, Lucia, ministerka spravodlivosti SR (2011-09-06):
Ďakujem veľmi pekne, pán predseda. Na rokovanie Národnej rady predkladám opäť v súlade s programovým vyhlásením vlády novelu zákona č. 185/2002 Z. z. o Súdnej rade, a to v znení, ktoré nadväzuje na predložený návrh novely ústavy, ktorý sme prerokovávali ako tlač 452. Podstatou novely zákona o Súdnej rade je predovšetkým zavedenie nového modelu volieb členov Súdnej rady sudcami. Deväť sudcov, deväť členov Súdnej rady je volených, osem členov Súdnej rady je dnes volených sudcami, deviaty je ex lege predseda Najvyššieho súdu a vládny návrh zákona navrhuje, aby deväť členov Súdnej rady v prípade, že novela ústavy prejde, osem členov Súdnej rady v prípade, že novela ústavy neprejde, bolo volených v jednotlivých volebných obvodoch, ktoré budú kopírovať obvody krajských súdov. Cieľom tejto novely je zabezpečiť to, aby každý kraj alebo každý obvod krajského súdu mal v Súdnej rade svojho zástupcu. Dnes tomu tak nie je a opakovane sa aj na Súdnej rade stáva, že sa rozhoduje o veciach, ktoré sa týkajú súdov z niektorého kraja a nie je na Súdnej rade prítomný nikto, kto by mohol sa k danej téme vyjadriť. Zároveň musím povedať, že sudcovia ma upozornili na to, že je to pre nich problém, keď zástupcovia, volení zástupcovia sú koncentrovaní povedzme len z jedného alebo dvoch krajov a nepoznajú pomery na celom Slovensku, čiže to je iniciatíva, ktorá prišla aj zdola. A súčasne, aj pokiaľ ide o samotné voľby, by to malo veľmi pozitívny efekt, pretože ďalší moment, ktorý mi veľmi často hovorili sudcovia, pokiaľ sa volí jedna kandidátka, tak sudcovia volia sudcov, ktorých vlastne nepoznajú. Pokiaľ každý kraj si bude voliť jedného zástupcu v Súdnej rade, budú vedieť, koho volia. Ja viem, že tieto dva modely, ten, ktorý sa presadil, a tento, ktorý teraz navrhujem, oba boli diskutované, keď sa prijímala právna úprava Súdnej rady. Boli posudzované argumenty v prospech jednej aj druhej varianty. Vyskúšali sme si jeden model a ja dnes predstupujem so zmenou tohto modelu po skúsenosti so spätnou väzbou z prostredia od sudcov. A podľa mojej mienky, áno, keď polovica Súdnej rady má zastupovať záujmy sudcov, tak si myslím, že by bolo správne a dobré, keby sudcovia vedeli, koho volia, a keby každý obvod krajského súdu mal v Súdnej rade svojho zástupcu. Podľa mojej mienky by to prospelo aj možno takej pragmatickej a racionálnejšej diskusii v rámci Súdnej rady. Nemeníme pomery v rámci Súdnej rady, meníme model, ktorým budú sudcovia voliť sudcov do Súdnej rady. Zároveň v nadväznosti na novelu ústavy opäť predkladám návrh, aby predsedovia súdov nemohli byť členmi Súdnej rady. Opäť sa uchádzam o podporu tohto návrhu. Uchádzam sa o podporu tohto návrhu preto, aby naozaj Súdna rada v tej časti, v ktorej sú zastúpení sudcovia, vyjadrovala záujmy sudcovského stavu a nielen pohľad predsedov súdov. Je to tiež zmena oproti roku 2001. Faktom ale je, že v minulosti nebývalo toľko predsedov nominovaných v Súdnej rade, a faktom je, že posledné obdobie, kedy naozaj prevážili predsedovia súdov v Súdnej rade, sa ukázalo, že tá väzba minister – predseda súdu je pomerne silná a potom to ovplyvňuje aj chod Súdnej rady. A sudcovia, nazvime to zdola, sa necítia byť plnohodnotne zastúpení. Preto vás chcem požiadať o podporu tohto návrhu. Súčasne v tomto návrhu zákona ako ďalší článok sa navrhuje aj zmena zákona č. 385/2000, ktorou sa navrhuje zaviesť pravidelné hodnotenie sudcov v päťročnom intervale. Je to stav, ktorý sme tu už mali, ale ktorý bol zmenený za predchádzajúcej vlády. Navrhuje sa pravidelné zverejňovanie štatistických výkazov sudcov a navrhuje sa nový systém disciplinárnych senátov tak, aby pre každý jeden disciplinárny prípad bol náhodným výberom vyberaný disciplinárny senát. Táto úprava je predmetom aj novely zákona, ktorú predkladám ako tlač 454, pretože pokiaľ by neprešla zmena ústavy, tak verím, že hodnotenie sudcov a férové disciplinárne konania sudcov nájdu podporu, aj pokiaľ nenájde podporu novela zákona o Súdnej, novela Ústavy Slovenskej republiky. Preto vás poprosím o podporu tohto návrhu zákona. Ďakujem pekne.